LV Eiropas Savienības Oficiālais Vēstnesis C 72/20

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 72/10

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“PROSCIUTTO DI MODENA”

EK Nr.: IT-PDO-0217-0066-21.08.2007

AĢIN ( ) CVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums —  Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne —  Marķējums — Valsts prasības —  Citur [precizēt]

2. Grozījuma(-u) veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Ražošanas metode:

Noteikts augstāks mitruma līmenis, proti, tā vietā, lai norādītu, ka mitruma līmenis ir no 50 % līdz 61 %, ir norādīts, ka tas nedrīkst būt zemāks par 59 % un augstāks par 63,5 %.

Šā parametra izmaiņas bija nepieciešamas tāpēc, ka pēdējos gados līdz ar tehnoloģiju pakāpenisku ieviešanu Itālijas liela dzīvsvara cūku audzēšanā un lielākiem rādītājiem attiecībā uz svara pieaugumu dienā (cūkas sasniedz 160 kg svaru deviņos mēnešos) ir ievērojami mainījušās gaļas uzturvērtības īpašības, visvairāk tas ietekmējis mitruma saturu. Faktiski augšanas tempa straujais pieaugums būtiski ietekmē gaļas tauku saturu, tādējādi palielinot mitruma saturu. Tas izraisa gan lielāku svara zudumu vītinot, gan palielina “Prosciutto di Modena” šķiņķim raksturīgo maigumu.

C daļā termiņš, kura laikā lopkopim jāuzspiež identifikācijas zīmogs uz katras cūkas pakaļkājas, no 45 dienām ir saīsināts līdz 30 dienām, lai nodrošinātu atbilstību dzīvnieku labturības noteikumiem.

Minimālais nogatavināšanas termiņš no 12 mēnešiem pagarināts līdz 14 mēnešiem. To var samazināt līdz 12 mēnešiem (nevis 10 mēnešiem) gadījumā, ja partijas ir viendabīgas un ja mazākais šķiņķis tajās sver mazāk par 13 kg (nevis 12 kg). Šāds grozījums bijis nepieciešams, jo saskaņā ar pieredzi, lai šķiņķis iegūtu specifikācijā aprakstītās īpašības, tam vajadzīgs ilgāks vītināšanas laiks.

3.2. Valsts prasības:

G daļa tika grozīta, iekļaujot tajā galvenās prasības, kas garantētu izcelsmes apliecinājumu.

Turklāt no specifikācijas tika svītrotas visas atsauces uz ražotāju apvienības veiktajām kontroles darbībām.

VIENOTS DOKUMENTS

PADOMES REGULA (EK) Nr. 510/2006

“PROSCIUTTO DI MODENA”

EK Nr.: IT-PDO-0217-0066-21.08.2007

AĢIN ( ) CVN ( X )

1. Nosaukums:

“Prosciutto di Modena”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.2. grupa. Gaļas produkti

3.2. Produkta apraksts, uz kuru attiecas nosaukums (1):

Vītināts nevārītais šķiņķis ar aizsargātu cilmes vietas nosaukumu. No ārpuses šķiņķim ir bumbiera forma, kuru iegūst, atdalot pēdas kaulu un liekos taukus, proti, nogriežot daļu ādas un atdalot zemādas taukus. Sagriezta šķiņķa krāsa ir koši sarkana. Tam ir bagātīga garša, bet tā nav sāļa. Patīkama smarža, maiga, bet izteikta, arī tad, kad veic pārbaudi ar adatu. Šķiņķim ir raksturīga atbilstība precīziem analītiskajiem parametriem: mitruma saturs no 59 % līdz 63,5 %; nātrija hlorīda saturs no 4,5 līdz 6,7 %; proteolīzes indekss no 4,5 līdz 31 %. Vesela šķiņķa svars ir no 8 līdz 10 kg un nekad nav mazāks par 7 kg.

3.3. Izejvielas (tikai pārstrādātiem produktiem):

Šķiņķi iegūst no tādu cūku svaigām ciskām, kas ir dzimušas, audzētas un nokautas desmit Itālijas apgabalos (Emīlija Romanja, Veneto, Lombardija, Pjemonta, Molīze, Umbrija, Toskāna, Marke, Abruco, Lacio).

Šķiņķa ražošanai izmanto tradicionālo šķirņu Large White un Landrace tīršķirņu vai atbilstoši Itālijas Ciltsgrāmatai uzlaboto hibrīdšķirņu cūkas. Var tikt izmantoti arī no Duroc šķirnes atvasināto un atbilstoši Itālijas Ciltsgrāmatai uzlaboto šķirņu dzīvnieki.

Ir atļauts izmantot arī citu šķirņu – jaukto šķirņu un hibrīdšķirņu – cūkas, ja tās iegūtas tādas selekcijas vai krustošanas ceļā, kuru mērķi ir saderīgi ar Itālijas ciltsgrāmatas mērķiem attiecībā uz liela dzīvsvara cūku iegūšanu.

3.4. Dzīvnieku barība (tikai dzīvnieku izcelsmes produktiem):

Ir jāievēro sīki izstrādāti noteikumi par cūku uzturā lietotās barības izmantošanu un sastāvu, dodot priekšroku barībai, kas iegūta 4. punktā minētajā audzēšanas ģeogrāfiskajā apgabalā. Cūku ēdināšana notiek divos posmos, par pamata barību izmantojot galvenokārt graudaugus (kukurūza, mieži, auzas u. c.) un siera ražošanā iegūtajiem blakusproduktiem (sūkalas, sarecējis piens, paniņas). Barību, kas sastāv no labības, vēlams izēdināt šķidrā veidā (biezputra vai putriņa), kurai pēc tradīcijas pievienotas piena sūkalas.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Prosciutto di Modena” ražošana un nogatavināšana jāveic 4. punktā norādītā ražošanas apgabala teritorijā, lai nodrošinātu produkta izsekojamību un kontroli.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Kontroles iestāde marķē “Prosciutto di Modena”, uzspiežot neizdzēšamu zīmogu uz ādas.

Uz vesela “Prosciutto di Modena” šķiņķa etiķetes ir nosaukums “Prosciutto di Modena” un norāde “denominazione di origine protetta” (aizsargāts cilmes vietas nosaukums). Uz atkaulota vesela vai šķēlēs sagriezta šķiņķa etiķetes jābūt norādītam arī ražošanas datumam, t. i., datumam, kurā sākās ciskas apstrāde, – gadījumā, ja zīmogs vai iededzināta zīme vairs nav redzami – un partijas numuram.

Ir aizliegts lietot apzīmējumus “classico” (“klasiskais”), “autentico” (“autentiskais”), “extra” (“ekstra”), “super” (“īpašais”) un citus apzīmējumus, norādes un papildinājumus, kas pievienoti cilmes vietas nosaukumam, izņemot apzīmējumu “disossato” (“atkaulots”); tāpat ir aizliegti citi apzīmējumi, kuri nav paredzēti specifikācijā, izņemot gadījumus, kad tas ir nepieciešams, lai izpildītu tiesību aktu prasības. Šie ierobežojumi attiecas arī uz “Prosciutto di Modena” reklāmu un popularizēšanu neatkarīgi no reklāmas formas vai satura.

4. Precīza ģeogrāfiskā apgabala definīcija

“Prosciutto di Modena” izgatavo vienīgi apgabalā, kuru veido Panaro upes baseinu un tās pieteku ielejas norobežojošie pakalni ar 900 m maksimālo augstumu virs jūras līmeņa un kurā ietilpst šādu pašvaldību teritorijas: Castelnuovo Rangone, Castelvetro, Spilamberto, San Cesario sul Panaro, Savignano sul Panaro, Vignola, Marano, Guiglia, Zocca, Montese, Maranello, Serramazzoni, Pavullo nel Frignano, Lama Mocogno, Pievepelago, Riolunato, Montecreto, Fanano, Sestola, Gaggio Montanto, Monteveglio, Savigno, Monte San Pietro, Sasso Marconi, Castello di Serravalle, Castel d’Aiano, Bazzano, Zola Predosa, Bibbiano, San Polo d’Enza, Quattro Castella, Canossa (kādreizējais nosaukums – Ciano d’Enza), Viano, Castelnuovo Monti. Cūku audzēšana un kaušana notiek vienīgi noteiktajā apgabalā, kuru veido Emīlijas Romanjas, Veneto, Lombardijas, Pjemontas, Molīzes, Umbrijas, Toskānas, Markes, Abruco un Lacio reģiona teritorijas.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Apkārt Panaro upes baseinam esošajos pakalnos atrodas viens no retajiem apgabaliem, kas piemērots vītināta šķiņķa ražošanai, jo šajā apgabalā ir ideāls mikroklimats, kuru nosaka tā atrašanās vieta Toskānas un Emīlijas Apenīnu kalnu aizsegā. Apgabals atrodas kalnu pakājē ar tai raksturīgo floru un Panaro upes un tās pieteku radīto “drenāžu”, kas nodrošina optimālu klimatu – sausu, ar nelielām vēja pūsmām. Ražošanas apgabals nav izvēlēts nedz nejauši, nedz saskaņā ar likumu prasībām, bet gan atbilstoši īpašiem ģeogrāfiskajiem apstākļiem, un tas nostiprina saikni, kas laika gaitā ir izveidojusies starp ražošanas sistēmu un ģeogrāfiskajiem apstākļiem: šķiņķa nogatavināšanai nepieciešama absolūti veselīga vide, un šķiņķa ražošanas sistēmas šos vides parametrus nemaina.

5.2. Produkta specifika:

Papildus citām īpašībām, kas jau tika minētas produkta aprakstā, Modēnas šķiņķim piemīt šādas specifiskās īpatnības:

— lielāka atsegtā daļa, kas ļauj sālim ātrāk iekļūt šķiņķī, piešķirot tam raksturīgo garšu,

— mitruma saturs no 59 % līdz 63 %,

— sāls saturs no 4,5 % līdz 6,7 %,

— proteolīzes indekss no 21 % līdz 31 %.

Pēdējā minētā īpašība padara šo šķiņķi īpaši piemērotu cilvēkiem, kuriem noteikta diēta ar augstu olbaltumvielu saturu; tajā pašā laikā šķiņķis ir ļoti viegli sagremojams. Turklāt minerālvielu un vitamīnu saturs un zemais holesterīna līmenis padara “Prosciutto di Modena” šķiņķi par uzturam ideāli piemērotu produktu cilvēkiem, kuriem jāievēro zema tauku satura diēta, ar noteikumu, ka tiek atdalīti šķiņķa tauki; kopumā šķiņķis uzskatāms par produktu ar optimālu tauku un olbaltumvielu līdzsvaru.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Ražošanas prasības, kas nosaka produkta īpašības un tādējādi ļauj tam piešķirt aizsargātu cilmes vietas nosaukumu, ir cieši saistītas ar vides apstākļiem, kā arī dabas faktoriem un cilvēkfaktoru: izejvielām piemītošās īpašības ir cieši saistītas ar noteikto ģeogrāfisko makroapgabalu un tās ir izveidojušās šā apgabala lauksaimnieciskās darbības vēsturiskās un ekonomiskās attīstības rezultātā. “Prosciutto di Modena” ražošana radusies šīs lauksaimnieciskās darbības rezultātā, un to ietekmējis noteiktā mikroapgabala ģeomorfoloģiskie apstākļi un mikroklimats. Šie īpašie apstākļi ir nostiprinājuši sakni starp izejvielas īpašībām, produkta izgatavošanas metodi un nosaukumu, kas savukārt ir cieši saistīts ar šā ģeogrāfiskā apgabala sociālekonomisko attīstību, kura nepārprotami ietekmējusi šim šķiņķim raksturīgo īpašību veidošanos. Proti, noteiktajā makroapgabalā vietējās cūku šķirnes, kuru audzēšanu Itālijas centrālajā un ziemeļu daļā apliecina ziņas no etrusku laikiem, ir attīstījušās līdz ar labības audzēšanu un piena pārstrādi, un labību un piena pārstrādes produktus izmantoja cūku uzturā. Šī pieeja ir ietekmējusi izejvielu īpašību veidošanos un sekmējusi īpaša lopkopības novirziena attīstību – agrā vecumā kaušanai paredzētu liela dzīvsvara cūku audzēšanu. Tādējādi vītināta šķiņķa ražošana pakāpeniski un dabiski attīstījusies par galveno nodarbi, kas kopš seniem laikiem ir pastāvējusi vairākās teritorijās, kuras bija īpaši piemērotas šķiņķa ražošanai īpašo vides apstākļu dēļ; vietējie iedzīvotāji ir pratuši izmantot šos faktorus un laika gaitā ir izkopuši savu specializāciju.

Produkta vēsture ir aizsākusies ļoti senos laikos un ir zināma šajā izcelsmes reģionā kopš bronzas laikmeta – periodā, kad attīstījusies mājlopu audzēšana un tikusi atklāta sāls (nātrija hlorīda) izmantošanas iespēja. Gaļas saglabāšana, izmantojot sāli, kļuva zināma līdz ar ķeltu atnākšanu un tika pilnveidota vēlāk romiešu laikā.

Produkta izcelsme tāpat kā izejvielu izcelsme ir vēsturiski dokumentēta kopš pirmsindustrializācijas laikiem; produkta ražošana ir attīstījusies Po upes apgabalam raksturīgās kopējās lauksaimnieciskās prakses pilnveidošanas rezultātā un ir koncentrējusies pakalnos ap Panaro upes sateces baseinu (Toskānas-Emīlijas Apenīnu pakājē) šā apgabala īpašā klimata dēļ.

Atsauce uz specifikācijas publikāciju:

Ražošanas specifikācijas konsolidētā versija ir pieejama vai nu

— šādā tīmekļa vietnē: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.